《送唯吾王侍御谪楚》
明代·刘介龄

嗟君强项素知名，折槛能容荷圣明。梁苑游麟悲见获，朝阳孤雁辄先鸣。

羁怀恋国倾葵切，短棹浮湘一叶轻。宣室只今需召对，肯虚前席后苍生。

作者简介：刘介龄，字少修，别号鹤台。南海人。明世宗嘉靖三十八年（一五五九）进士。授长兴令，历官至苏州府同知，寻迁荆州府长史。归后灌园赋诗，恰然自得，所为诗文自成一家。明郭棐撰《粤大记》卷二○、清温汝能纂《粤东诗海》卷二九、清道光《广东通志》卷二八一等有传。